กรุงเทพมหานคร เตรียมพร้อมเปิดเรียนวันที่ 1 กุมภาพันธ์นี้ จัด Big Cleaning  โรงเรียนในสังกัดทั้ง 437 แห่ง สร้างความเชื่อมั่นปลอดภัยโควิด-19
นางศิลปสวย ระวีแสงสูรย์ ปลัดกรุงเทพมหานคร กล่าวภายหลังลงพื้นที่ตรวจเยี่ยมการล้างทำความสะอาดโรงเรียนบ้านบางกะปิและโรงเรียนมัธยมบ้านบางกะปิ ในสังกัดกรุงเทพมหานครว่า  เนื่องจากสถานการณ์โควิด-19 ในช่วงที่ผ่านมา โรงเรียนในสังกัดกรุงเทพมหานครได้ปิดการเรียนการสอน  ขณะนี้มีประกาศให้เปิดเรียนได้วันที่ 1 กุมภาพันธ์  2564 จึงกำหนดกิจกรรม Big Cleaning  โรงเรียนในสังกัด ทั้งหมด 457 แห่ง สำหรับการดำเนินการกรุงเทพมหานครมีการกำหนดแนวทางมาตรการที่ชัดเจน  โดยจำกัดผู้ปกครองและบุคคลที่จะเข้ามาในโรงเรียน การคัดกรอง การเน้นย้ำให้สวมหน้ากากอนามัย การรักษาระยะห่าง การล้างมือ ทำความสะอาด การค้นหาและติดตามผู้สัมผัสเสี่ยงในโรงเรียน โดยจะดำเนินการควบคู่ไปกับมาตรการอื่นๆ ในส่วนของห้องเรียนได้กำหนดให้มีนักเรียนไม่เกิน 25 คนต่อ 1 ห้องรวมทั้งให้ทำความสะอาดตลอดทั้งวัน ลดกิจกรรมที่มีการรวบตัวกัน  ปลัดกรุงเทพมหานคร กล่าวเพิ่มเติมว่า ขอให้ทุกคนร่วมมือกันเฝ้าระวังการแพร่ระบาด หากเด็กนักเรียนหรือผู้ปกครองไปพื้นที่เสี่ยงขอให้แจ้งครูผู้สอนตามความเป็นจริง เพื่อป้องกันการแพร่เชื้อในโรงเรียน สำหรับการประเมินการเรียนการสอนจะปรับรูปแบบ ให้สอดคล้องกับสถานการณ์ที่เกิดขึ้นพร้อมย้ำ มั่นใจว่ามีมาตรการที่เข้มข้นพร้อมดูแลทั้งผู้ที่เข้ามาในโรงเรียนและนักเรียนทุกคน